**Δελτίο Τύπου**

**Σχεδιάζοντας και υλοποιώντας εκπαιδευτικές δράσεις με την τοπική κοινότητα: «Τα παιδιά βιώνουν, αναστοχάζονται και ερευνούν τις φυσικές καταστροφές της περιοχής τους»**

Την **Τετάρτη 29/5/2024** πραγματοποιήθηκε εκδήλωση στον Πολιτιστικό Πολυχώρο «ESTIA PELION» (Δ. Ζούλα 2, Πορταριά, Αρχή επαρχιακής οδού Πορταριάς-Μακρινίτσας) με θέμα **«Τα παιδιά βιώνουν, αναστοχάζονται και ερευνούν τις φυσικές καταστροφές της περιοχής τους»** στο πλαίσιο επιστημονικής συνεργασίας μεταξύ του Εργαστηρίου Θεωρητικής & Εφαρμοσμένης Παιδαγωγικής του Παιδαγωγικού Τμήματος Προσχολικής Εκπαίδευσης του Πανεπιστημίου Θεσσαλίας και του 1oυ Πειραματικού Δημοτικού Σχολείου Πορταριάς «Ν. Τσοποτός».

Στην εκδήλωση, οι μαθήτριες/τές του ΣΤ’ Τμήματος παρουσίασαν τα αποτελέσματα της έρευνας που διενήργησαν για τις επιπτώσεις των πλημμυρών Σεπτεμβρίου 2023 στην τοπική κοινότητα της Πορταριάς. Στο πλαίσιο του εκπαιδευτικού προγράμματος, οι μαθήτριες/τές διερεύνησαν τις επιπτώσεις της κακοκαιρίας Daniel στην καθημερινή ζωή των ανθρώπων της περιοχής, πραγματοποίησαν περιπάτους στην τοπική κοινότητα της Πορταριάς, κατέγραψαν δεδομένα με ψηφιακές εφαρμογές, φωτογράφισαν κρίσιμα σημεία και πραγματοποίησαν συνεντεύξεις με κατοίκους της περιοχής. Στη συνέχεια, οι μαθήτριες/τές οργάνωσαν και αναστοχάστηκαν τα δεδομένα που συνέλεξαν, τα οποία και ερμήνευσαν. Στην εκδήλωση που πραγματοποιήθηκε, οι μαθήτριες/τές παρουσίασαν τα αποτελέσματα της έρευνάς τους στην τοπική κοινότητα και τα Μ.Μ.Ε.

Για την εν λόγω επιστημονική δράση συνεργάστηκαν η κ. **Σταυρούλα Στούμπου**, εκπαιδευτικός ΠΕ-70 στο 1ο Πειραματικό Δημοτικό Σχολείο Πορταριάς και ο κ. **Αναστάσιος Σιάτρας**, Επίκουρος Καθηγητής και μέλος του Εργαστηρίου Θεωρητικής & Εφαρμοσμένης Παιδαγωγικής του Παιδαγωγικού Τμήματος Προσχολικής Εκπαίδευσης του Πανεπιστημίου Θεσσαλίας.

**Για περισσότερες πληροφορίες:**

Σταυρούλα Στούμπου, Εκπαιδευτικός-70 stavroula00@yahoo.gr

Αναστάσιος Σιάτρας, Επίκουρος Καθηγητής Π.Τ.Π.Ε. του Π.Θ. asiatras@uth.gr